b'\n_START_ARTICLE_\nTeatre Odeon\n_START_SECTION_\nOr\xc3\xadgens: l\'Odeon Apol\xc2\xb7lini\n_START_PARAGRAPH_\nAl solar on hi havia hagut la biblioteca del Convent de Sant Agust\xc3\xad Nou, desamortitzat el 1835, es va habilitar la seu de la Sociedad Filarm\xc3\xb3nica Barcelonesa (Societat Filharm\xc3\xb2nica Barcelonina), entitat que promovia l\'ensenyament i audici\xc3\xb3 de la m\xc3\xbasica. La sala va ser anomenada Teatro de la Sociedad Apol\xc3\xadnea i, m\xc3\xa9s endavant, Ode\xc3\xb3n Apol\xc3\xadneo. El 1845 hi van tenir lloc tres concerts de piano donats per Franz Liszt (els dies 7, 11 i 18 d\'abril), amb obres seves i fantasies sobre temes d\'altres autors.\n_START_SECTION_\nEl teatre\n_START_PARAGRAPH_\nEl 1850 s\'hi va obrir el Teatre de Sant Agust\xc3\xad, un local senzill i petit. El 1859 va ser reformat i ampliat (hi cabien unes 400 persones) i el seu nom va passar a ser Teatre Odeon, que va conservar fins que va tancar el 1887. Enderrocat, al seu lloc s\'hi va instal\xc2\xb7lar la Fonda Sant Agust\xc3\xad. _NEWLINE_Josep Anselm Clav\xc3\xa9 hi celebr\xc3\xa0 els primers balls corejats. El 1859 hi fou creat el Conservatori Barcelon\xc3\xa8s del Teatre Odeon, de m\xc3\xbasica i declamaci\xc3\xb3, que funcion\xc3\xa0 fins al 1861 i que celebr\xc3\xa0 funcions i representacions d\'\xc3\xb2pera i de sarsuela al mateix teatre. _NEWLINE_El teatre esdevingu\xc3\xa9 aviat popular, sota la direcci\xc3\xb3 de Joaquim Dimas i Jaume Piquet, gr\xc3\xa0cies a les obres programades, majorit\xc3\xa0riament truculentes, de terror o de sang i fetge. Aix\xc3\xb2 va fer que el teatre fos conegut popularment com L\'Escorxador. _NEWLINE_Amb el temps, va anar guanyant pes el teatre en catal\xc3\xa0. Un cop a la setmana, la societat La Gata, dirigida per Frederic Soler "Pitarra", hi representava teatre en catal\xc3\xa0, fins que, en tenir problemes amb l\'empresari del teatre, la societat va buscar un altre local i es van trasladar al ve\xc3\xad teatre del n\xc3\xbamero 51, l\'actual Teatre Romea. Mentrestant, s\'hi havien estrenat la majoria de "gatades" o obres sat\xc3\xadriques de Pitarra, a m\xc3\xa9s d\'obres d\'altres autors, com Josep Robrenyo, amb la qual cosa l\'Odeon esdevingu\xc3\xa9 un dels bressols del teatre modern en catal\xc3\xa0. El 1870 n\'esdevingu\xc3\xa9 empresari el comedi\xc3\xb2graf Jaume Piquet.'